KLASA: 008-06/17-04/02

URBROJ: 2182/1-15/4-01-01/1-17-50 **MEDIJI SVI**

Šibenik, 13. listopada 2017.

Predmet: Poziv na uvodnu konferenciju projekta *Nepoznata Krka: skrivena blaga gornjeg i srednjeg toka rijeke Krke*

Poštovani,

zadovoljstvo nam je pozvati vas na uvodnu konferenciju o Projektu *Nepoznata Krka: skrivena blaga gornjeg i srednjeg toka rijeke Krke*, koja će se održati u **ponedjeljak, 16. listopada 2017. u 10 sati u Gradskoj knjižnici „Juraj Šižgorić“ Šibenik**.

**Ukupna vrijednost Projekta iznosi 80.057.649,15 HRK**, od čega je 66.200.193,06 HRK sufinancirano iz Europskog fonda za regionalni razvoj u obliku bespovratnih sredstava u sklopu Operativnog programa Konkurentnost i kohezija (šifra Projekta KK.06.1.2.01.0003).

Cilj Projekta je aktiviranje – izgradnjom infrastrukture i kapaciteta ključnih dionika i razvojem novih edukativnih posjetiteljskih proizvoda i usluga – neiskorištenog turističkog i gospodarskog potencijala sjevernog dijela Nacionalnog parka „Krka“ i postizanje kvalitetnijeg prostornog i vremenskog rasporeda posjetitelja, te ukupni društveni, gospodarski i ekološki boljitak toga područja.

Projektom je predviđen niz infrastrukturnih intervencija unutar NP „Krka“, osmišljavanje i uvođenje novih prezentacijskih i interpretacijskih sadržaja, poput izgradnje, uređenja i opremanja posjetiteljskog centra „Eko kampus Krka“ u Puljanima, interpretacijsko-edukacijskog i volonterskog centra, i opremanja Centra za interpretaciju prirode „Krka – vrelo života“ u Kistanjama, s likovnim i multimedijalnim interpretacijskim postavom, uređenje pješačkih staza, elektrifikacija brodskog prometa i unaprjeđenje sustava upravljanja sadržajima i posjetiteljima, u sklopu kojega su predviđene brojne edukativne aktivnosti radi povećanja sigurnosti posjetitelja, ali i podizanja svijesti javnosti i dionika iz sektora obrazovanja, turizma i medija o prirodnim bogatstvima rijeke Krke i procesima vezanim za nju.

Osmišljavanjem tematskih proizvoda za posjetitelje i novih turističkih sadržaja i njihovom promocijom u okviru ovoga projekta, nastoji se dodatno valorizirati turistički potencijal gornjeg i srednjeg toka rijeke Krke i na taj način posjetiteljima pružiti jedinstven i cjelovit turistički doživljaj.

Zbog svega navedenog, smatramo da je vaš dolazak na uvodnu konferenciju od iznimnog značenja.

S poštovanjem,

Ravnatelj:

mr. sc. Krešimir Šakić